Broj: 711-I-1822-M-144/23-04-24

Zagreb, 01. rujna 2023.

**IVICA KOVAČEVIĆ**

Općinski načelnik Općine Jakšić

**Predmet: mišljenje na zahtjev obveznika Ivice Kovačevića,**

- daje se

Povjerenstvo za odlučivanje o sukobu interesa (dalje: Povjerenstvo) dana 04. kolovoza 2023. godine, pod brojem 711-U-6501-M-144/23-01-28 zaprimilo je zahtjev za davanjem mišljenja koji je podnio obveznik Ivica Kovačević, općinski načelnik Općine Jakšić.

U podnesenom zahtjevu obveznik je postavio upit smije li tvrtka u kojoj su zaposleni njegovi sinovi obavljati poslove koje dobije putem postupaka nabave uz napomenu da njegovi sinovi nisu ni vlasnici ni suvlasnici tvrtke niti obavljaju rukovodeće poslove u tvrtki.

Povjerenstvo je povodom navedenog zahtjeva obveznika, a vezano za utvrđivanje činjenica potrebnih za davanje mišljenja, zatražilo od Općine Jakšić dopunu zahtjeva na način da navede o kojem se trgovačkom društvu radi, da li je postupak javne nabave završen ili je još u tijeku, o kojoj vrsti postupaka nabave je riječ, koja je procijenjena vrijednost nabave, tko je donosio ili donosi odluke u istom postupku nabave i koje su odluke donesene te je li Općina Jakšić stupila u poslovni odnos s trgovačkim društvom koje je predmet upita, i ako jest, u kojoj je fazi izvršenje tog ugovora.

Općinski načelnik Općine Jakšić je odgovorio na naprijed navedeno traženje Povjerenstva dopisom KLASA:024-02/23-01/40, URBROJ:2177-4-02-23-03, zaprimljenim kod Povjerenstva dana 28. kolovoza 2023. godine. U navedenom dopisu ističe da je riječ o trgovačkom društvu L Projekt d.o.o. u vlasništvu Josipa Lukića, ………….., 34000 Jakšić te da je postupak nabave završen kao i da je riječ o postupku javne nabave i postupku jednostavne nabave, a sve u skladu sa Zakonom o javnoj nabavi. Također navodi da je za sve postupke nabave imenovano stručno povjerenstvo u skladu sa člankom 197. Zakona o javnoj nabavi i članku 3. Pravilnika o provođenju postupaka jednostavne nabave te da stručno povjerenstvo priprema i provodi postupak, pregledava i šalje prijedlog odluke odgovornoj osobi, u ovom slučaju općinskom načelniku, koji na temelju njihove ocjene i prijedloga kao odgovorna osoba u Općini Jakšić donosi odluku o odabiru. Ujedno je navedeno i da je sva dokumentacija vezana za postupak javne nabave objavljena u Elektroničkom oglasniku javne nabave Republike Hrvatske, a vezano za postupak jednostavne nabave da u prilogu dostavlja Povjerenstvu zapisnik o otvaranju, ocjeni prijedlog odluke na temelju kojeg se donosi odluka o odabiru. Zaključno je navedeno da je Općina Jakšić stupila u poslovni odnos s trgovačkim društvom L Projekt d.o.o. te da su navedeni postupci javne nabave u postupku realizacije. Također navodi da u prilogu dopisa dostavlja i potvrde trgovačkih društava L Projekt d.o.o. i Gradnja Atma j.d.o.o., kojima vlasnici potvrđuju da sinovi općinskog načelnika nisu niti vlasnici niti suvlasnici te ne obavljaju rukovodeće poslove u tvrtki niti su ikako povezani s procesima u postupku same nabave, uz napomenu da Općina Jakšić nije ni u kakvom poslovnom odnosu sa tvrtkom Gradnja Atma j.d.o.o.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 22. sjednici održanoj 01. rujna 2023., obvezniku daje mišljenje, kako slijedi.

Uvidom u dostavljenu dokumentaciju utvrđeno je da je Općina Jakšić provodila postupak javne nabave koji se odnosi na „Obnovu i stavljanje u funkciju mjesnog doma Cerovac“.

Iz zapisnika o pregledu i ocjeni ponuda vidljivo je da su pristigle ukupno tri ponude, a da je kao prvorangirana navedena upravo ponuda trgovačkog društva L Projekt d.o.o.

Uvidom u prijedlog Odluke o odabiru vidljivo je da je navedenu odluku potpisala predsjednica Stručnog povjerenstva Općine Jakšić te da je Povjerenstvo kao najpovoljniju ponudu utvrdilo ponudu trgovačkog društva L Projekt d.o.o.

Iz potvrde o zaposlenju za ……………………… vidljivo je da je imenovani zaposlen na neodređeno vrijeme od …………….. godine u trgovačkom društvu L Projekt d.o.o. na radnom mjestu voditelja radova.

Iz potvrde o zaposlenju za ……………………. proizlazi da je imenovani zaposlen na neodređeno vrijeme od ………………. godine u trgovačkom društvu ……………….. na radnom mjestu radnik u građevinarstvu.

Člankom 21. stavkom 1. ZSSI-a propisano je da je obveznik kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5% ili više udjela u vlasništvu, dužan o tome pravodobno obavijestiti Povjerenstvo.

U konkretnom slučaju utvrđeno je da se ne radi o situaciji u kojoj bi sinovi obveznika imali 5% ili više udjela u vlasništvu u poslovnom subjektu s kojim Općina Jakšić namjerava stupiti u poslovni odnos.

Međutim, jedan od sinova obveznika upravo je zaposlenik trgovačkog društva L Projekt d.o.o., za koje je u konkretnom slučaju donesen prijedlog odluke o odabiru i za koje načelnik navodi da je stupila u poslovni odnos sa općinom u kojoj obnaša dužnost.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. propisano je da će se obveznik, ako zakonom nije drukčije propisano, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali, dok je stavkom 3. propisano da obveznici ne smiju koristiti javnu dužnost za osobni probitak ili probitak osobe koja je s njima povezana te da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Dakle, iako se u konkretnom slučaju ne radi o situaciji iz citiranog članka 21. stavka 1. ZSSI-a, činjenica je da u ovom slučaju općinski načelnik donosi odluku o odabiru i zaključuje ugovor o javnoj nabavi s trgovačkom društvu u kojem je zaposlena s obveznikom povezana osoba u smislu članka 5. stavka 1. točke 3. ZSSI-a, odnosno njegov sin.

Slijedom svega navedenog, Povjerenstvo ukazuje obvezniku Ivici Kovačeviću da je, sukladno članku 9. ZSSI-a, dužan deklarirati činjenicu javnom objavom na internetskoj stranici Općine Jakšić da je trgovačko društvo u kojem je zaposlen njegov sin uputilo ponudu, izuzeti se od poduzimanja bilo koje radnje uključujući i sklapanje ugovora te za to ovlastiti drugu osobu, koju će kao i sve druge osobe koje su ovlaštene poduzimati radnje te članove Općinskog vijeća obavijestiti o predmetnoj okolnosti, a kako bi sačuvao vlastitu vjerodostojnost i dostojanstvo povjerene mu dužnosti te povjerenje građana.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Ivica Jakšić, elektroničkom dostavom
2. Objava na internetskoj stranici Povjerenstva
3. Pismohrana